મહર્ષિ દયાનંદ સરસ્વતીના મત મુજબ સૃષ્ટિના આરંભમાં ઈશ્વરે જેમ પ્રાણીમાત્રના કલ્યાણ માટે સૂર્ય, ચંદ્ર, પૃથ્વી, આકાશ અને વનસ્પતિ વિગેરે બનાવ્યા, તેવી રીતે મનુષ્યને પોતાનો જીવનવ્યવહાર શીખવવા માટે વેદનું જ્ઞાન પણ ઈશ્વરે સૃષ્ટિના આરંભમાં જ આપ્યું છે. પૃથ્વી અને મનુષ્યની ઉત્પત્તિ સમયે ઈશ્વરે ચાર ઋષિઓ – અગ્નિ, વાયુ, આદિત્ય અને અંગિરાને અનુક્રમે ઋગ્વેદ, યજુર્વેદ, સામવેદ અને અથર્વવેદનું જ્ઞાન આપ્યું. આ ઋષિઓએ પોતાના શિષ્યોને આ જ્ઞાન આપ્યું અને તે જ રીતે ગુરુ-શિષ્ય પરંપરા દ્વારા વેદના આ જ્ઞાનનું આદાન-પ્રદાન ચાલતું રહ્યું.